钦定古今图书集成/明伦汇编/宫闱典/第073卷 > 《辽义宗传论》辽史
## 钦定古今图书集成/明伦汇编/宫闱典/第073卷 > 《辽义宗传论》辽史

论曰：“自古新造之国，一传而太子让，岂易得哉！”辽之
义宗可谓盛矣。然让而见疑，岂不兆于建元称制之
际乎？斯则一时君臣昧于礼制之过也。束书浮海，寄
迹他国，思亲不忘，问安不绝，其心甚有足谅者焉。观
其始慕泰伯之贤而为远适之谋，终疾陈恒之恶而
有请讨之举，志趣之卓，盖已见于早岁先祀孔子之
言欤！善不令终，天道难诘，得非性刻嗜杀之所致也。
虽然，终辽之代，贤圣继统，皆其子孙，至德之报，昭然
在兹矣。